Sveiciens visiem!

Zinu, ka esiet iebiedēti, tāpēc centīšos būt lakonisks.

Vispirms no sirds gribu pateikties visiem tiem, kas ir JW organizācijā un strikti ievēro “gudrā kalpa” instrukcijas. Bez šiem cilvēkiem es nebūtu sācis domāt, ka jāpaskatās no malas uz organizāciju, kas ir pati labākā, laimīgākā, vienīgā patiesā visā plašajā pasaulē. Man arvien vairāk radās sajūta, ka esmu nevis mīlošā ģimenē, bet lielā transnacionālā korporācijā. Tāpēc  paldies visiem šiem cilvēkiem! Tiešām, bez jums nebūtu sācis domāt plašāk!

Bet nu pie lietas. Lūk manas vēstules kopija:

Tā kā kristoties esmu uzņēmies noteiktas saistības arī attiecībā pret Jehovas liecinieku organizāciju, uzskatu ka man ir pienākums tās izbeigt. Pat pasaulīgos līgumos ir punkts par to, ka līgums tiek noslēgts bez “maldiem un viltus”, pretējā gadījumā iespējama tā vienpusēja laušana. Uzskatu šo par tieši šādu gadījumu. Kad kļuvu par Jehovas liecinieku(šis process bija visnotaļ patīkams), nebiju informēts, ka izstāšanās gadījumā, neatkarīgi no iemesliem, automātiski tikšu nosaukts par “atkritēju” un “Dieva ienaidnieku”, ar mani vairs nedrīkstēs kontaktēties ne draugi, ne radinieki, kas ir liecinieki(pēc būtības šādas darbības ir rupjš cilvēktiesību pārkāpums).  Starp citu, 2021 gada martā Beļģijas tiesa piesprieda Sargtorņa biedrībai 96000 eur sodu par šādu organizācijas politiku attiecībā uz bijušo biedru sociālo izolāciju. Tāpat man nebija iespēja iepazīties ar pilnu organizācijas vēsturi un Sargtorņa biedrības komerciālo darbību. Nevēlos arī būt saistīts ar organizāciju, kas vairākus gadu desmitus ir slēpusi daudzus bērnu seksuālas izmantošanas gadījumus. Pats, būdams draudzes vecākais, esmu piedalījies vienas šādas lietas izskatīšanā. Toreiz, vadoties pēc filiāles norādījumiem, neziņojām varas iestādēm par notikušo. Tas bija laiks, kad domāju, ka “gudrais un uzticamais” kaps ir Dieva iecelts un viņa norādījumi ir paši labākie. Negribu vairs dzīvot ar šādu smagu sirdsapziņas nastu.   Kāds varētu domāt, ko teiktu mana sieva ja būtu dzīva. Es ļoti labi viņu pazinu, īpaši viņas mīlestību pret bērniem. Esmu pilnīgi pārliecināts, ka viņa nevilcinoties pamestu organizāciju, kas nav ziņojusi varas iestādēm par pedofiliem savā iekšienē un ik gadu spiesta kompensācijās maksāt miljonus pedofilijas upuriem. Nav taču jābūt īpaši iedvesmotiem, lai saprastu, ka tie ir vieni no smagākajiem noziegumiem un tikai tagad atjēgtos, ka nedrīkst tos slēpt.

Ņemot to vērā, nevaru piederēt pie Jehovas liecinieku organizācijas.

Atvadoties, vēlu jums veiksmi sludināšanas darbā un Armagedona gaidīšanā.

Taisnības labad gan jāsaka, ka šāds dzīvesveids tikai pastiprinās smagas depresijas, nomāktību un citas psihoneiroloģiskas saslimšanas, bet kā saka, grūti laiki😊

 Ar cieņu,

Jānis Folkmanis